સંખેડા મેવાસ વિસ્તારનું તાલુકા કક્ષાનું વિશ્વમાં સોનેરી લાખકામ તેમજ ફર્નિચર માટે સુપ્રસિધ્ધ ગામ છે. આ ગામ ઓરસંગ નદીના કિનારે આવેલ છે. સંખેડાની આજુબાજુના ગામડાઓના બાળકોને સારું ગુણવત્તા સભર શિક્ષણ મળે તે હેતુથી સંખેડામાં અંગ્રેજોના શાસનમાં એગ્લોવર્નાક્યુલર સ્કૂલની સ્થાપના ઈ.સ.1909 માં કરવામાં આવી હતી. ત્યારબાદ ઈ.સ. 1945 માં આ શાળાને સંખેડાની પ્રજાકિય સમિતિને સોંપવામાં આવી. આ પ્રજાકિય સમિતિ આગળ જતા સંખેડા સાર્વજનિક એજયુકેશન ટ્રસ્ટના નામે ઓળખાઈ. આ શાળામાં ગરીબ અને મધ્યમ વર્ગના બાળકો અભ્યાસ અર્થે આવે છે. સંખેડા તાલુકાના ગામડાઓનાં બાળકોને ડભોઈ કે વડોદરા સુધી અભ્યાસ માટે જવું ન પડે તે હેતુથી આ સંસ્થાની સ્થાપના કરવામાં આવી હતી. આ સંસ્થા ધીરેધીરે પ્રગતિના શિખરો સર કરી રહી છે. શાળામાં હાલનાં તબકકે કે. જી.થી માંડીને ધોરણ – 12 સુધીનું શિક્ષણ આપવામાં આવે છે. ધોરણ – 12 પછી બાળકોને ઉચ્ચ અભ્યાસ અથે બહારગામ જવું ન પડે તે હેતુથી સંખેડા સાર્વજનિક એજયુકેશન ટેસ્ટ ધ્વારા આર્ટસ અને કોમર્સ કોલેજ ચલાવવામાં આવે છે. તદઉપરાંત વિદ્યાર્થીઓને ટેકનિકલ શિક્ષણ મળી રહે તે હેતુથી સરકારી ઔધોગિક તાલીમ સંસ્થા શિક્ષણના એક ભાગ રૂપે આ ગામમાં છે.